Priekšlikums PADOMES LĒMUMS par nolīguma parakstīšanu starp Kanādu un Eiropas Savienību par pasažieru datu reģistra datu pārsūtīšanu un apstrādi /* COM/2013/0529 final - 2013/0251 (NLE) */





PASKAIDROJUMA RAKSTS Saskaņā ar Kanādas tiesību aktiem Kanādas Robeždienestu aģentūrai ir tiesības pieprasīt katram gaisa pārvadātājam, kas veic pasažieru gaisa pārvadājumu lidojumus uz Kanādu un no tās, sniegt tai elektronisko pieeju pasažieru datu reģistra (PDR) datiem, pirms attiecīgais pasažieris ierodas Kanādā vai to pamet. Kanādas iestāžu lūgums ir balstīts uz Muitas likuma (Customs Act) 107. panta 1. punktu, Pasažieru informācijas (muitas) noteikumiem (Passenger Information (Customs) Regulations), Likuma par imigrāciju un bēgļu aizsardzību (Immigration and Refugee Protection Act) 148. panta 1. punkta d) apakšpunktu un Imigrācijas un bēgļu aizsardzības noteikumu (Immigration and Refugee Protection Regulations) 269. noteikumu. Šo tiesību aktu mērķis ir iegūt PDR datus elektroniski pirms avioreisa ierašanās, kas tādējādi ievērojami uzlabo Kanādas Robeždienestu aģentūras spēju veikt lietderīgu un efektīvu pasažiera riska iepriekšēju novērtējumu un atvieglot bona fide ceļošanu, tādējādi stiprinot Kanādas drošību. Eiropas Savienība, sadarbojoties ar Kanādu cīņā pret terorismu un citiem smagiem starptautiskiem noziegumiem, uzskata, ka PDR datu pārsūtīšana Kanādai sekmē starptautisko policijas un tiesu iestāžu sadarbību, ko panāks, kad Kanāda dalīsies ar analītisku informāciju, kas ietver PDR datus, ar attiecīgo dalībvalstu kompetentajām policijas un tiesu iestādēm, kā arī ar Eiropolu un Eurojust atbilstīgi to attiecīgajām pilnvarām. PDR dati ir katra pasažiera ceļošanas dati, kas ietver visu informāciju, kura vajadzīga, lai gaisa pārvadātāji varētu veikt ceļojuma rezervāciju apstrādi un kontroli. Gaisa pārvadātājiem ir pienākums Kanādas Robeždienestu aģentūrai sniegt pieeju tikai tādiem konkrētiem PDR datiem, kuri ir apkopoti un tiek glabāti attiecīgā gaisa pārvadātāja automatizētajās rezervēšanas un izlidošanas kontroles sistēmās. ES tiesību akti par datu aizsardzību neļauj Eiropas un citiem gaisa pārvadātājiem, kuri veic lidojumus no ES, nosūtīt PDR datus par saviem pasažieriem tādām trešām valstīm, kuras nenodrošina atbilstīgu personas datu aizsardzības līmeni un neparedz piemērotus aizsardzības pasākumus. Ir vajadzīgs risinājums, kas nodrošinās juridisko pamatu PDR datu pārsūtīšanai no ES uz Kanādu, atzīstot, ka PDR datu izmantošana ir nepieciešama un būtiska cīņā pret terorismu un citiem smagiem starptautiskiem noziegumiem, vienlaikus nodrošinot gaisa pārvadātājiem tiesisko noteiktību. Turklāt šis risinājums jāpiemēro vienādi visā Eiropas Savienībā, lai nodrošinātu tiesisko noteiktību gaisa pārvadātājiem un ievērotu cilvēku tiesības uz personas datu aizsardzību, kā arī viņu fizisko drošību. Eiropas Savienība 2005. gadā noslēdza ar Kanādu nolīgumu[1] par PDR datu apstrādi, kura pamatā ir Kanādas Robeždienestu aģentūras saistību kopums attiecībā uz savas PDR programmas piemērošanu. Šīs saistības tika pievienotas Komisijas Lēmumam par pienācīgu aizsardzību lidmašīnu pasažieru datu reģistrā iekļautajiem personas datiem, kas nosūtīti Kanādas robeždienestu aģentūrai[2]. Pēc Komisijas lēmuma darbības termiņa beigām 2009. gadā Kanādas robeždienestu aģentūra apņēmās vienpusīgi garantēt ES, ka saistības paliek pilnā spēkā, līdz spēkā stāsies jauns nolīgums. Pēc Lisabonas līguma stāšanās spēkā Eiropas Parlaments 2010. gada 5. maijā pieņēma rezolūciju[3], kurā tas lūdza atkārtoti vest sarunas par attiecīgo nolīgumu, pamatojoties uz konkrētiem kritērijiem. Padome 2010. gada 21. septembrī saņēma Komisijas ieteikumu pilnvarot sarunu sākšanu par nolīgumu starp Eiropas Savienību un Kanādu par PDR datu apstrādi un izmantošanu, lai novērstu un apkarotu terorismu un citus smagus starptautiskus noziegumus. Eiropas Parlaments 2010. gada 11. novembrī pieņēma rezolūciju[4] par Komisijas ieteikumu Padomei pilnvarot sarunu sākšanu. Padome 2010. gada 2. decembrī pieņēma lēmumu un sarunu norādes, atļaujot Komisijai Eiropas Savienības vārdā sākt sarunas. Pēc abu pušu sarunu pabeigšanas nolīgumu parafēja 2013. gada 6. maijā. Šajā nolīgumā ņemti vērā vispārīgie kritēriji, kuri izklāstīti Komisijas paziņojumā par vispārējo pieeju pasažieru datu reģistra (PDR) datu nosūtīšanai trešām valstīm[5], un atbilstība tiem, kā arī Padomes sniegtajām sarunu norādēm. PDR ir pierādījis sevi kā ļoti svarīgs instruments cīņā pret terorismu un smagiem noziegumiem. Nolīgumā ir paredzēti daži svarīgi aizsardzības pasākumi attiecībā uz personām, kuru dati tiks pārsūtīti un apstrādāti. Konkrēti, PDR datu apstrādes mērķis ir vienīgi novērst, atklāt, izmeklēt teroristu nodarījumus un smagus starptautiskus noziegumus un saukt par tiem pie atbildības. PDR datu glabāšanas periods ir ierobežots, un pēc 30 dienām attiecīgie dati tiks anonimizēti. Personām nodrošina tiesības uz piekļuvi datiem, to labošanu, tiesībaizsardzību un informāciju. Dati tiks pārsūtīti, izmantojot vienīgi push metodi, saskaņā ar kuru gaisa pārvadātāji pārsūta (push) pieprasītos PDR datus Kanādas robeždienestu aģentūrai, tādējādi ļaujot gaisa pārvadātājiem saglabāt kontroli pār to, kādi dati tiek sniegti. Sensitīvus datus var izmantot tikai pavisam ārkārtējos gadījumos un ievērojot stingrus nosacījumus un efektīvus aizsardzības pasākumus, tostarp to izmantošana ir jāapstiprina Kanādas robeždienestu aģentūras direktoram un pēc ļoti īsa laika posma dati ir jādzēš. Kanādas privātuma lietu komisārs un Kanādas robeždienestu aģentūras pārsūdzības direktorāts (Recourse Directorate) uzrauga, lai Kanāda šos noteikumus ievērotu. Līguma par Eiropas Savienības darbību 218. panta 5. punktā ir noteikts, ka starptautiskus nolīgumus parakstīt atļauj Padome. Tāpēc Komisija ierosina Padomei pieņemt lēmumu, ar ko atļauj parakstīt nolīgumu starp Kanādu un Eiropas Savienību par pasažieru datu reģistra datu izmantošanu un pārsūtīšanu. 2013/0251 (NLE) Priekšlikums PADOMES LĒMUMS par nolīguma parakstīšanu starp Kanādu un Eiropas Savienību par pasažieru datu reģistra datu pārsūtīšanu un apstrādi EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 82. panta 1. punkta d) apakšpunktu un 87. panta 2. punkta a) apakšpunktu saistībā ar 218. panta 5. punktu, ņemot vērā Eiropas Komisijas priekšlikumu, tā kā: (1) Padome 2010. gada 2. decembrī pieņēma lēmumu un sarunu norādes, atļaujot Komisijai Eiropas Savienības vārdā sākt sarunas starp Eiropas Savienību un Kanādu par pasažieru datu reģistra (PDR) datu pārsūtīšanu un izmantošanu, lai novērstu un apkarotu terorismu un citus smagus starptautiskus noziegumus. (2) Nolīgums ir apspriests. Sarunas tika sekmīgi noslēgtas ar nolīguma parafēšanu. (3) Nolīgums būtu jāparaksta, ņemot vērā tā iespējamo noslēgšanu nākotnē. (4) Šajā nolīgumā ir ievērotas pamattiesības un ņemti vērā principi, kas jo īpaši ir atzīti Eiropas Savienības Pamattiesību hartā, konkrēti tiesības uz privātās un ģimenes dzīves neaizskaramību, kas atzītas hartas 7. pantā, tiesības uz personas datu aizsardzību, kas atzītas hartas 8. pantā, un tiesības uz efektīvu tiesību aizsardzību un taisnīgu tiesu, kas atzītas hartas 47. pantā. Šis nolīgums būtu jāpiemēro saskaņā ar minētajām tiesībām un principiem. (5) [Saskaņā ar 3. pantu 21. protokolā par Apvienotās Karalistes un Īrijas nostāju saistībā ar brīvības, drošības un tiesiskuma telpu, kas pievienots Līgumam par Eiropas Savienību un Līgumam par Eiropas Savienības darbību, Apvienotā Karaliste un Īrija piedalās šā lēmuma pieņemšanā.] (6) Saskaņā ar 1. un 2. pantu 22. protokolā par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās šā lēmuma pieņemšanā, un nolīgums tai nav saistošs un nav jāpiemēro, IR PIEŅĒMUSI ŠO LĒMUMU. 1. pants Ar šo tiek apstiprināta nolīguma parakstīšana starp Kanādu un Eiropas Savienību par pasažieru datu reģistra datu pārsūtīšanu un apstrādi, ņemot vērā tā iespējamo noslēgšanu nākotnē. Parakstāmā nolīguma teksts ir pievienots šim lēmumam. 2. pants Padomes Ģenerālsekretariāts izveido instrumentu, kas piešķir nolīguma sarunvedēja norādītajai(-ām) personai(-ām) visas pilnvaras parakstīt nolīgumu, ievērojot tā noslēgšanu.. 3. pants Šis lēmums stājas spēkā tā pieņemšanas dienā. Briselē, Padomes vārdā — priekšsēdētājs PIELIKUMS NOLĪGUMS STARP KANĀDU UN EIROPAS SAVIENĪBU PAR PASAŽIERU DATU REĢISTRA DATU PĀRSŪTĪŠANU UN APSTRĀDI KANĀDA -un- EIROPAS SAVIENĪBA ("Puses"), CENŠOTIES novērst, apkarot, apspiest un likvidēt terorismu un ar terorismu saistītus noziedzīgus nodarījumus, kā arī citus smagus starptautiskus noziegumus, lai aizsargātu savu valstu demokrātisko sabiedrību un kopējās vērtības nolūkā sekmēt drošības un tiesiskuma ievērošanu. ATZĪSTOT to, cik nozīmīgi ir novērst, apkarot, apspiest un likvidēt terorismu un ar terorismu saistītus noziedzīgus nodarījumus, kā arī citus smagus starptautiskus noziegumus, vienlaikus ievērojot pamattiesības un brīvības, īpaši tiesības uz privātumu un personas datu aizsardzību, CENŠOTIES veicināt un paplašināt Pušu sadarbību Kanādas un ES partnerattiecību garā. ATZĪSTOT, ka informācijas apmaiņa ir būtisks terorisma un ar terorismu saistītu noziedzīgu nodarījumu un citu smagu starptautisku noziegumu apkarošanas elements un šajā saistībā pasažieru datu reģistra datu izmantošana ir ļoti svarīgs instruments šo mērķu īstenošanai. ATZĪSTOT, ka sabiedriskās drošības saglabāšanas un tiesībaizsardzības nolūkos būtu jānosaka noteikumi, lai reglamentētu PDR datus, ko gaisa pārvadātāji pārsūtījuši uz Kanādu. ATZĪSTOT, ka Pusēm ir kopīgas vērtības attiecībā uz datu aizsardzību un to attiecīgajos tiesību aktos atspoguļotajām tiesībām uz privātumu. PATUROT PRĀTĀ ES saistības saskaņā ar Līguma par Eiropas Savienību 6. pantu par pamattiesību ievērošanu, tiesības uz privātumu saistībā ar personas datu apstrādi, kā paredzēts Līguma par Eiropas Savienības darbību 16. pantā, samērīguma un vajadzības principus attiecībā uz tiesībām uz privātās un ģimenes dzīves neaizskaramību, privātuma ievērošanu un personas datu aizsardzību, kā paredzēts Eiropas Cilvēktiesību un pamatbrīvību aizsardzības konvencijas 8. pantā, Eiropas Padomes 108. konvenciju par personu aizsardzību attiecībā uz personas datu automatizētu apstrādi un tās papildu protokolu Nr. 181 un Eiropas Savienības Pamattiesību hartas 7. un 8. pantu. ŅEMOT VĒRĀ Kanādas tiesību un brīvību hartas attiecīgos noteikumus un Kanādas tiesību aktus par privātās dzīves aizsardzību. ATZĪMĒJOT, ka Eiropas Savienības solījums nodrošināt, ka gaisa pārvadātājiem netiek liegts ievērot Kanādas tiesību aktus attiecībā uz Eiropas Savienības izcelsmes PDR datu pārsūtīšanu uz Kanādu saskaņā ar šo nolīgumu. ATZĪSTOT 2008. gada sekmīgo kopīgo pārskatu par 2006. gada nolīgumu starp Pusēm par PDR datu pārsūtīšanu. ATZĪSTOT, ka šo nolīgumu nav paredzēts piemērot iepriekšējai informācijai par pasažieriem, kuru gaisa pārvadātāji ievāc un pārsūta uz Kanādu robežkontroles nolūkā. ATZĪSTOT, ka ar šo nolīgumu Kanādai netiek liegts arī turpmāk apstrādāt gaisa pārvadātāju sniegto informāciju ārkārtējos apstākļos, ja nepieciešams mazināt visa veida būtiskus un tūlītējus draudus gaisa pārvadājumiem vai valsts drošībai, ievērojot Kanādas tiesību aktos noteiktos stingros ierobežojumus un nekādā gadījumā nepārsniedzot šajā nolīgumā noteiktos ierobežojumus. ŅEMOT VĒRĀ Pušu, kā arī ES dalībvalstu interesi apmainīties ar informāciju par PDR datu pārsūtīšanas metodi, kā arī par PDR datu izpaušanu ārpus Kanādas, kā noteikts šā nolīguma attiecīgajos pantos, un ņemot vērā arī ES ieinteresētību pievērsties šiem aspektiem šajā nolīgumā paredzētā apspriešanās un pārskatīšanas mehānisma ietvaros. ŅEMOT VĒRĀ, ka Puses var izskatīt nepieciešamību pēc līdzīga nolīguma PDR datu apstrādei jūras pārvadājumu jomā un šāda nolīguma iespējamību. ŅEMOT VĒRĀ Kanādas saistības, ka Kanādas kompetentā iestāde PDR datus apstrādā, lai novērstu, atklātu, izmeklētu teroristu nodarījumus un smagus starptautiskus noziegumus un sauktu pie atbildības par tiem, stingri ievērojot privātuma un personas datu aizsardzības principu ievērošanu un personas datu aizsardzību, kā izklāstīts šajā nolīgumā. UZSVEROT to, cik svarīgi ir, lai PDR datus un būtiskus un atbilstīgus analītiskos datus, kas ietver PDR un ko Kanāda ieguvusi saskaņā ar šo nolīgumu, koplietotu ar Eiropas Savienības dalībvalstu kompetentajām policijas un tiesu iestādēm, Eiropolu vai Eurojust, lai sekmētu policijas un tiesu iestāžu starptautisko sadarbību. APSTIPRINOT, ka šis nolīgums nav uzskatāms par precedentu jebkādiem turpmākiem pasākumiem starp Kanādu un Eiropas Savienību vai starp vienu no Pusēm un kādu citu pusi, kurus paredz attiecībā uz PDR datu apstrādi un pārsūtīšanu vai attiecībā uz datu aizsardzību. ŅEMOT VĒRĀ Pušu savstarpējo solījumu piemērot un turpināt izstrādāt starptautiskos standartus PDR datu apstrādei, IR VIENOJUŠĀS ŠĀDI. Vispārīgi noteikumi 1. pants Nolīguma mērķis Šajā nolīgumā Puses paredz nosacījumus pasažieru datu reģistra (PDR) datu pārsūtīšanai un izmantošanai, lai nodrošinātu sabiedrības drošību un drošumu un noteiktu līdzekļus, ar kuriem datus aizsargā. 2. pants Definīcijas Šajā Līgumā: (a) "gaisa pārvadātājs" ir pārvadājumu komercsabiedrība, kas pasažieru pārvadāšanai starp Kanādu un ES par transporta līdzekli izmanto gaisa kuģi; (b) "pasažieru datu reģistra dati" ("PDR dati") ir aviopārvadātāja radīti ieraksti par katru ceļojumu, ko rezervē ikviens pasažieris vai kas tiek rezervēts attiecīgā pasažiera vārdā un kas nepieciešami rezervāciju apstrādei un kontrolei. Konkrētāk, šā nolīguma nozīmē par PDR datiem uzskata šā nolīguma pielikumā noteiktos datus; (c) "apstrāde" ir jebkāda darbība vai darbību kopums, ko veic attiecībā uz PDR datiem, izmantojot vai neizmantojot automatizētas apstrādes metodes, piemēram, datu vākšanu, reģistrēšanu, sakārtošanu, glabāšanu, pielāgošanu vai grozīšanu, skatīšanu (calling-up), izgūšanu, meklēšanu, izmantošanu, pārsūtīšanu, izplatīšanu, izpaušanu vai citādi darot to pieejamu, salīdzināšanu vai apvienošanu, bloķēšanu, dzēšanu vai iznīcināšanu; (d) "Kanādas kompetentā iestāde" ir Kanādas iestāde, kas ir atbildīga par PDR datu saņemšanu un apstrādi saskaņā ar šo nolīgumu; (e) "sensitīvi dati" ir informācija, kas atklāj rasi vai etnisko izcelsmi, politiskos uzskatus, reliģisko vai filozofisko pārliecību, piederību arodbiedrībām vai informācija par personas veselību vai seksuālo dzīvi. 3. pants PDR izmantojums 1. Kanāda nodrošina, ka Kanādas kompetentā iestāde apstrādā saņemtos PDR datus saskaņā ar šo nolīgumu vienīgi, lai novērstu, atklātu, izmeklētu teroristu nodarījumus un smagus starptautiskus noziegumus vai sauktu pie atbildības par tiem. 2. Šajā nolīgumā "teroristu nodarījums" ietver (a) darbību vai bezdarbību, ka ir izdarīta politisku, reliģisku vai ideoloģisku nolūku, mērķu vai iemeslu dēļ nolūkā iebiedēt sabiedrību attiecībā uz tās drošību, tostarp tās ekonomisko drošību, vai nolūkā likt personai, valdībai vai vietējai vai starptautiskai organizācijai veikt vai atturēties veikt jebkādu darbību, un kas ar nolūku (i) izraisa nāvi vai rada smagus miesas bojājumus, (ii) apdraud personas dzīvību, (iii) rada nopietnu risku veselībai vai sabiedrības drošībai, (iv) izraisa ievērojamu kaitējumu īpašumam, kas varētu radīt i) līdz iii) punktā minēto kaitējumu, vai (v) izraisa nopietnus pārrāvumus vai būtiska pakalpojuma, iekārtas vai sistēmas nopietnu pārrāvumu, kas nav radies likumīgas vai nelikumīgas aizstāvības, protesta, pretestības vai darba apturēšanas, piemēram, streiku rezultātā, kuras mērķis nav radīt i) līdz iii) punktā minēto kaitējumu; vai (b) darbības, kas uzskatāmas par nodarījumu atbilstoši piemērojamo starptautisko konvenciju un protokolu par terorismu darbības jomai un definīcijai; vai (c) apzinātu līdzdalību vai ieguldījumu, vai norāžu sniegšanu attiecīgajai personai, grupai vai organizācijai veikt darbību nolūkā veicināt teroristu vienības spēju sekmēt vai veikt a) vai b) apakšpunktā minēto darbību vai bezdarbību; vai (d) nozieguma veikšanu, ja darbība vai bezdarbība, kas veido nodarījumu, ir izdarīta teroristu vienības labā, vadībā vai sadarbībā ar to; vai (e) vērtību savākšanu vai personas, grupas vai organizācijas uzaicināšanu nodrošināt vai darīt pieejamas vērtības vai finanšu vai citus saistītus pakalpojumus, lai veiktu šā punkta a) vai b) apakšpunktā minēto darbību vai bezdarbību vai izmantotu, vai iegūtu īpašumā vērtības nolūkā veikt a) vai b) apakšpunktā minēto darbību vai bezdarbību; vai (f) mēģinājumu vai draudēšanu veikt a) vai b) apakšpunktā minēto darbību vai bezdarbību, sazvērestību, sekmēšanu, norāžu sniegšanu vai padomus saistībā ar a) vai b) apakšpunktā minēto darbību vai bezdarbību, vai palīdzību pēc izdarīšanas, vai uzņemšanu vai slēpšana nolūkā terorisma uzņēmumam ļaut sekmēt vai veikt a) vai b) apakšpunktā minēto darbību vai bezdarbību. (g) Šajā pantā "teroristu vienība" ir (i) persona, grupa vai organizācija, starp kuras mērķiem vai darbībām ir sekmēt vai veikt a) vai b) apakšpunktā minēto darbību vai bezdarbību; vai (ii) persona, grupa vai organizācija, kas apzināti darbojas šādas personas, grupas vai organizācijas vārdā, uzdevumā vai sadarbībā ar to. 3. Smags starptautisks noziegums ir jebkurš nodarījums, par ko Kanādā soda ar brīvības atņemšanu vismaz uz četriem gadiem vai ar bargāku sodu saskaņā ar Kanādas tiesību aktiem, ja noziegums pēc būtības ir starptautisks. Šajā nolīgumā noziegumu uzskata par starptautiska rakstura, ja (a) tas ir izdarīts vairāk nekā vienā valstī, (b) tas ir izdarīts vienā valstī, bet tā sagatavošanas, plānošanas, vadības vai kontroles būtiska daļa notiek citā valstī, (c) tas ir izdarīts vienā valstī, bet tajā ir iesaistīts organizēts noziedzīgs grupējums, kas veic noziedzīgas darbības vairāk nekā vienā valstī, (d) tas ir izdarīts vienā valstī, bet tam ir būtiskas sekas citā valstī, vai (e) tas ir izdarīts vienā valstī, un tā izdarītājs atrodas citā valstī vai plāno doties uz citu valsti. 4. Izņēmuma gadījumos Kanādas kompetentā iestāde var apstrādāt PDR datus, ja tas ir vajadzīgs, lai aizsargātu personas būtiskas intereses, piemēram: (a) nāves vai smaga ievainojuma iespējamība vai (b) būtiski draudi sabiedrības veselībai, jo īpaši saskaņā ar starptautiski atzītiem standartiem. 5. Kanāda var arī apstrādāt PDR datus, katru gadījumu izskatot atsevišķi, lai (a) nodrošinātu valsts pārvaldes uzraudzību vai pārskatatbildību; vai (b) izpildītu tiesas pavēsti, izsniegtu pilnvaru vai rīkojumu. 4. pants Nodrošināt PDR datu sniegšanu 1. ES nodrošina, lai gaisa pārvadātājiem netiktu liegts PDR datus pārsūtīt Kanādas kompetentajai iestādei saskaņā ar šo nolīgumu. 2. Kanāda nedrīkst pieprasīt gaisa pārvadātājam sniegt PDR datu elementus, kurus gaisa pārvadātājs vēl nav apkopojis, vai kuri nav tā rīcībā saistībā ar rezervācijas veikšanu. 3. Kanāda tūlīt pēc tam, kad gaisa pārvadātājs tai ir nosūtījis datus, šos datus dzēš saskaņā ar šo nolīgumu, ja attiecīgais datu elements nav uzskaitīts pielikumā. 4. Puses nodrošina, ka gaisa pārvadātāji PDR datus var pārsūtīt Kanādas kompetentajai iestādei ar pilnvarotu aģentu starpniecību, kuri darbojas gaisa pārvadātāja vārdā un vadībā saistībā un saskaņā ar nosacījumiem, kas paredzēti šajā nolīgumā. 5. pants Atbilstība Saskaņā ar šo nolīgumu tiek uzskatīts, ka Kanādas kompetentā iestāde nodrošina pienācīgu aizsardzības līmeni attiecīgo ES datu aizsardzības tiesību aktu nozīmē PDR datu apstrādei un izmantošanai. Tiek uzskatīts, ka gaisa pārvadātājs, kas Kanādai PDR datus sniedz saskaņā ar šo nolīgumu, izpilda ES tiesību aktos noteiktās prasības datu pārsūtīšanai no ES uz Kanādu. 6. pants Policijas un tiesu iestāžu sadarbība 1. Kanāda sniedz, cik drīz vien iespējams, dalās ar būtisku un atbilstīgu analītisku informāciju, kas ietver saskaņā ar šo nolīgumu iegūtus PDR datus, ar Eiropolu un Eurojust atbilstīgi to attiecīgajām pilnvarām vai ar attiecīgajām dalībvalstu policijas vai tiesu iestādēm. Kanāda nodrošina, ka šo informāciju sniedz saskaņā ar nolīgumiem, un ņemot vērā pasākumus, par tiesībaizsardzību vai informācijas apmaiņu starp Kanādu un Eiropolu, Eurojust vai attiecīgo dalībvalsti. 2. Kanāda pēc Eiropola vai Eurojust lūguma atbilstīgi to attiecīgajām pilnvarām vai pēc dalībvalstu policijas vai tiesu iestāžu lūguma dalās ar PDR datiem vai analītisku informāciju, kas ietver saskaņā ar šo nolīgumu iegūtus PDR datus, lai konkrētos gadījumos novērstu, konstatētu, izmeklētu Eiropas Savienībā teroristu nodarījumu vai smagu starptautisku noziegumu vai sauktu par to pie atbildības. Kanāda dara šo informāciju pieejamu saskaņā ar nolīgumiem, un pienācīgi ņemot vērā pasākumus, par tiesībaizsardzību, tiesu iestāžu sadarbību vai informācijas apmaiņu starp Kanādu un Eiropolu, Eurojust vai attiecīgo dalībvalsti. PDR datu apstrādei piemērojamie aizsardzības pasākumi 7. pants Diskriminācijas aizliegums Kanāda nodrošina, ka PDR datu apstrādei piemērojamie aizsardzības pasākumi attiecas uz visiem pasažieriem vienlīdzīgi bez prettiesiskas diskriminācijas. 8. pants Sensitīvu datu izmantošana 1. Ja attiecībā uz pasažieriem ievāktie PDR dati ietver sensitīvus datus, Kanāda nodrošina, ka Kanādas kompetentā iestāde maskē sensitīvus datus, izmantojot automatizētas sistēmas. Kanāda nodrošina, ka Kanādas kompetentā iestāde nedrīkst tālāk apstrādāt šādus datus, izņemot saskaņā ar 3., 4. un 5. punktu. 2. Kanāda sniedz Eiropas Komisijai sarakstu ar kodiem un terminiem, ar kuriem identificē sensitīvus datus, kuri Kanādai ir jāmaskē. Kanāda iesniedz šo sarakstu 90 dienu laikā, sākot no nolīguma spēkā stāšanās dienas. 3. Kanāda sensitīvus datus var apstrādāt, katru gadījumu izskatot atsevišķi, un izņēmuma gadījumos, ja šāda apstrāde ir nepieciešama, jo personas dzīvība tiek apdraudēta vai pastāv risks, ka tiks izdarīts nopietns kaitējums. 4. Kanāda nodrošina, ka sensitīvus datus apstrādā saskaņā ar 3. punktu vienīgi saskaņā ar strikti procesuāliem pasākumiem, tostarp šādiem: (a) sensitīvu datu apstrādi ir apstiprinājis Kanādas kompetentās iestādes vadītājs, (b) sensitīvus datus drīkst apstrādāt tikai īpaši un individuāli pilnvarotas amatpersonas; un (c) ja sensitīvie dati vairs nav maskēti, tos neapstrādā, izmantojot automatizētas sistēmas. 5. Kanāda sensitīvus datus dzēš ne vēlāk kā 15 dienas pēc datuma, kurā Kanāda datus saņēmusi, ja vien Kanāda tos nesaglabā saskaņā ar 16. panta 5. punktu; 6. Ja saskaņā ar 3., 4. un 5. punktu Kanādas kompetentā iestāde apstrādā tādas personas sensitīvus datus, kura ir kādas dalībvalsts pilsonis, Kanāda nodrošina, ka Kanādas kompetentā iestāde pēc iespējas drīzāk paziņo šīs dalībvalsts iestādēm par datu apstrādi. Kanāda izsniedz šādu paziņojumu saskaņā ar nolīgumiem vai pienācīgi ņemot vērā pasākumus par tiesībaizsardzību vai informācijas apmaiņu starp Kanādu un attiecīgo dalībvalsti. 9. pants Datu drošība un integritāte 1. Kanāda īsteno regulatīvus, procesuālus vai tehniskus pasākumus, lai PDR datus aizsargātu pret nejaušu, prettiesisku vai neatļautu piekļuvi, apstrādi vai zudumu. 2. Kanāda nodrošina atbilstības pārbaudi un datu aizsardzību, drošību, konfidencialitāti un integritāti. Kanāda (a) PDR datiem piemēro šifrēšanas, autorizēšanas un dokumentēšanas procedūras; (b) piekļuvi PDR datiem piešķir tikai pilnvarotām amatpersonām; (c) PDR datus glabā fiziski drošā vidē, kas ir aizsargāta ar piekļuves kontroli; un (d) izveido mehānismu, kas nodrošina, ka PDR datu vaicājumi tiek veikti atbilstoši 3. pantam. 3. Ja personas PDR datiem piekļūst vai tos izpauž bez atļaujas, Kanāda veic pasākumus, lai par to paziņotu attiecīgajai personai, lai tādējādi mazinātu kaitējuma risku un veiktu koriģējošas darbības. 4. Kanāda nodrošina, ka Kanādas kompetentā iestāde nekavējoties informē Eiropas Komisiju par visiem nopietnajiem starpgadījumiem par nejaušu, prettiesisku vai neatļautu piekļuvi PDR datiem, to apstrādi vai zudumu. 5. Par jebkuru datu drošības pārkāpumu, īpaši tādu, kas rada datu nejaušu vai nelikumīgu iznīcināšanu vai nejaušu nozaudēšanu, izmainīšanu, neatļautu izpaušanu vai piekļuvi datiem vai jebkādas citas nelikumīgas apstrādes formas, piemēro efektīvus un preventīvus koriģējošus pasākumus, kuri var ietvert sankcijas. 10. pants Uzraudzība 1. PDR datu apstrādei piemērojamie datu aizsardzības pasākumi saskaņā ar šo nolīgumu būs pakļauti neatkarīgas valsts iestādes uzraudzībai vai tādas iestādes uzraudzībai, kas izveidota ar administratīviem līdzekļiem un kas pilda savas funkcijas objektīvi un ir pierādījusi autonomiju. Šai iestādei ir faktiskas pilnvaras izmeklēt, vai tiek ievēroti noteikumi saistībā ar PDR datu vākšanu, izmantošanu, izpaušanu, glabāšanu vai pieejamību. Tā var veikt atbilstības pārskatus un izmeklēšanas, var ziņot par konstatējumiem un sniegt ieteikumus Kanādas kompetentajai iestādei. Uzraudzības iestādei ir pilnvaras attiecīgā gadījumā rīkoties attiecībā uz tiesību aktu pārkāpumiem saistībā ar šo nolīgumu, lai par tiem sāktu kriminālvajāšanu vai disciplināro procedūru. 2. Uzraudzības iestāde nodrošina, ka sūdzības par neatbilstību šim nolīgumam tiek saņemtas, izmeklētas, uz tām tiek atbildēts un saistībā ar tām tiek veikta nepieciešamā rīcība. 11. pants Pārredzamība 1. Kanāda nodrošina, ka Kanādas kompetentā iestāde savā tīmekļa vietnē dara pieejamu šādu informāciju: (a) saraksts ar tiesību aktiem, kas atļauj PDR datu vākšanu; (b) iemesls PDR datu vākšanai; (c) PDR datu aizsardzības veidi; (d) datu izpaušanas veids un apmērs; (e) informācija par piekļuvi datiem, to labošanu, apzīmējumu un tiesisko aizsardzību; un (f) kontaktinformācija jautājumiem. 2. Puses strādā ar ieinteresētajām personām, piemēram, aviācijas nozari, lai veicinātu pārredzamību, vēlams rezervēšanas laikā pasažieriem sniedzot šādu informāciju: (a) iemesli PDR datu vākšanai; (b) informācija par PDR datu izmantošanu; (c) procedūra, lai lūgtu piekļuvi PDR datiem; un (d) procedūra, lai lūgtu PDR datu labošanu. 12. pants Personu piekļuve datiem 1. Kanāda nodrošina to, ka jebkurš var piekļūt saviem PDR datiem. 2. Kanāda nodrošina, ka Kanādas kompetentā iestāde saprātīgā termiņā (a) personai sniedz tās PDR datu kopiju, ja attiecīgā persona iesniedz rakstisku pieprasījumu par saviem PDR datiem; (b) rakstveidā atbild uz jebkuru pieprasījumu; (c) attiecīgajai personai sniedz piekļuvi reģistrētai informācijai, kas apstiprina, ka attiecīgās personas PDR dati ir izpausti, ja persona šādu apstiprinājumu pieprasa; (d) nosaka juridiskos vai faktiskos atteikuma iemeslus attiecībā uz piekļuvi personas PDR datiem; (e) paziņo attiecīgajai personai, ja PDR datu nav; (f) informētu attiecīgo personu, ka tā var iesniegt sūdzību, un informētu par sūdzības procedūru. 3. Kanāda var izpaust jebkādu informāciju, piemērojot pamatotas juridiskās prasības un ierobežojumus, tostarp ierobežojumus, kas vajadzīgi, lai novērstu, atklātu, izmeklētu noziedzīgus nodarījumus vai sauktu par tiem pie atbildības, vai aizsargātu sabiedrības vai valsts drošību, pienācīgi ņemot vērā attiecīgās personas likumīgās intereses. 13. pants Labojums vai apzīmējums privātpersonām 1. Kanāda nodrošina, ka jebkura privātpersona var pieprasīt labot savus PDR datus. 2. Kanāda nodrošina, lai Kanādas kompetentā iestāde izskatītu visus rakstveida pieprasījumus par labojumu veikšanu un samērīgā laikposmā (a) labotu PDR datus un paziņotu attiecīgajai personai par labojumu veikšanu; vai (b) noraidītu visus labojumus vai daļu labojumu: (i) pievienotu apzīmējumu PDR datiem, kas atspoguļo visus pieprasījumus par labojumu veikšanu, kuri tika atteikti; (ii) paziņotu attiecīgajai persona, ka i. pieprasījums veikt labojumu ir noraidīts, un norādītu juridiskos vai faktiskos noraidījuma iemeslus; ii. apzīmējums saskaņā ar i) daļu ir pievienots PDR datiem; un (c) informētu attiecīgo personu, ka tā var iesniegt sūdzību, un informētu par sūdzības procedūru. 14. pants Administratīvā un tiesiskā aizsardzība 1. Kanāda nodrošina, ka neatkarīga valsts iestāde vai iestāde, kas izveidota ar administratīviem līdzekļiem un kas pilda savas funkcijas objektīvi un ir pierādījusi autonomiju, saņems un izmeklēs individuālu personu iesniegtas sūdzības par to pieprasījumu piekļuvei PDR datiem, to labošanu vai apzīmējumu, un atbildēs uz šīm sūdzībām. Kanāda nodrošina, ka attiecīgā iestāde paziņos sūdzības iesniedzējam par to, kādā veidā ir paredzēts nodrošināt 2. punktā noteikto tiesisko aizsardzību. 2. Kanāda nodrošina, ka jebkura persona, kas uzskata, ka tās tiesības ir pārkāptas ar lēmumu vai rīcību saistībā ar attiecīgās personas PDR datiem, var prasīt faktisku tiesisko aizsardzību saskaņā ar Kanādas tiesību aktiem, ierosinot pārbaudes procedūru tiesā vai ar citu tiesību aizsardzības līdzekli, kas var ietvert kompensāciju. 15. pants Lēmumi, kuru pamatā ir automatizēta apstrāde Kanāda nedrīkst pieņemt nekādus lēmumus, kas būtiski nelabvēlīgi ietekmē pasažieri, vienīgi pamatojoties uz PDR datu automatizētu apstrādi. 16. pants PDR datu glabāšana 1. Kanādas PDR datus nedrīkst glabāt ilgāk par pieciem gadiem no dienas, kad tā PDR datus saņem. 2. Kanāda piekļuvi sniedz vienīgi ierobežotam amatpersonu skaitam, kuras Kanāda īpaši pilnvarojusi. 3. (a) Kanāda visu pasažieru vārdus 30 dienas pēc tam, kad Kanāda saņem PDR datus, anonimizē ar maskēšanu. (b) Divus gadus pēc tam, kad Kanāda saņem PDR datus, Kanāda joprojām anonimizē ar maskēšanu šādu informāciju: (i) Citi vārdi, uzvārdi PDR, tostarp ceļotāju skaits PDR (ii) Visa pieejamā kontaktinformācija (tostarp darījuma veicēja informācija) (iii) vispārējas piezīmes, tostarp cita papildu informācija (Other Supplementary Information – OSI), īpaša dienesta informācija (Special Service Information – SSI) un īpaša dienesta pieprasījuma (Special Service Request – SSR) informācija tiktāl, cik tajā ir ietverti dati, ar ko var identificēt fizisku personu, un (iv) jebkādi iepriekšējas informācijas par pasažieri (Advance Passenger Information — API) dati, kas savākti rezervēšanas nolūkā, ciktāl tie ietver informāciju, pēc kuras var identificēt fizisku personu. 4. Kanāda var atmaskēt PDR datus tikai tad, ja, balstoties uz pieejamo informāciju, tas ir nepieciešams, lai veiktu izmeklēšanu saskaņā ar 3. panta darbības jomu, šādi: (a) no 30 dienām līdz diviem gadiem pēc datu sākotnējās saņemšanas dienas vienīgi ierobežotam skaitam īpaši pilnvarotu amatpersonu, un (b) no diviem gadiem līdz pieciem gadiem pēc datu sākotnējās saņemšanas dienas vienīgi ar Kanādas kompetentās iestādes vadītāja izsniegtu iepriekšēju atļauju vai ar augstākā līmeņa amatpersonas atļauju, kuru vadītājs šim nolūkam speciāli pilnvarojis. 5. Neskarot 1. punktu: (a) Kanāda var saglabāt PDR datus, kas nepieciešami kādai konkrētai darbībai, pārskatīšanai, izmeklēšanai, izpildes darbībai, tiesvedībai, saukšanai pie atbildības vai sodu izpildei, līdz attiecīgā darbība ir pabeigta; (b) Kanāda saglabā a) apakšpunktā minētos PDR datus vēl 2 gadus vienīgi, lai nodrošinātu valsts pārvaldes pārskatatbildību vai tās uzraudzību, lai tos varētu izpaust pasažierim, ja tas to pieprasa. 6. Kanāda PDR datu saglabāšanas termiņa beigās PDR datus iznīcina. 17. pants PDR datu apstrādes reģistrēšana un dokumentēšana Kanāda reģistrē visas PDR datu apstrādes darbības. Kanāda reģistrētos ierakstus vai dokumentāciju izmanto vienīgi, lai (a) pašpārraudzītu un pārbaudītu datu apstrādes likumību, (b) nodrošinātu datu pienācīgu integritāti, (c) nodrošinātu datu apstrādes drošību, un (d) nodrošinātu valsts pārvaldes uzraudzību un atbildību. 18. pants Informācijas izpaušana Kanādā 1. Kanāda nodrošina, ka Kanādas kompetentā iestāde izpauž PDR datus citām Kanādas valdības iestādēm ar šādiem nosacījumiem: (a) PDR datus izpauž valsts iestādēm, kuru funkcijas ir tieši saistītas ar 3. panta darbības jomu, (b) PDR datus izpauž tikai, pamatojoties uz katru konkrētu gadījumu, (c) īpašos apstākļos izpaušana ir nepieciešama 3. pantā noteiktajos nolūkos, (d) izpauž tikai PDR datu minimālo apjomu, (e) saņemošā valsts iestāde nodrošina aizsardzību, kas atbilst šajā nolīgumā aprakstītajiem drošības pasākumiem, un (f) saņemošā valsts iestāde PDR datus neizpauž citai iestādei, ja vien Kanādas kompetentā iestāde nav atļāvusi šādas informācijas izpaušanu, ievērojot šajā punktā paredzētos nosacījumus. 2. Pārsūtot analītisku informāciju, kurā ietverti saskaņā ar šo nolīgumu iegūti PDR dati, ievēro šajā pantā noteiktos aizsardzības pasākumus, ko piemēro PDR datiem. 19. pants Informācijas izpaušana ārpus Kanādas 1. Kanāda nodrošina, ka Kanādas kompetentā iestāde PDR datus drīkst izpaust valsts iestādēm valstīs, kas nav Eiropas Savienības dalībvalstis, vienīgi tad, ja ir izpildīti šādi nosacījumi: (a) PDR datus izpauž valsts iestādēm, kuru funkcijas ir tieši saistītas ar 3. panta darbības jomu, (b) PDR datus izpauž tikai, pamatojoties uz katru konkrētu gadījumu, (c) PDR datus izpauž vienīgi tad, ja tas ir nepieciešams 3. pantā noteiktajiem nolūkiem, (d) izpauž tikai PDR datu minimālo apjomu, (e) Kanādas kompetentā iestāde ir pārliecinājusies, ka (i) ārvalstu iestāde, kas saņem PDR datus, piemēro standartus, lai aizsargātu tos PDR datus, kas ir līdzvērtīgi tiem, kas ir paredzēti šajā nolīgumā, saskaņā ar nolīgumiem un pienācīgi ņemot vērā pasākumus, kuros iekļauti šie standarti; vai (ii) ārvalstu iestāde piemēro standartus, lai aizsargātu PDR datus, par kuriem tā ir vienojusies ar ES. 2. Ja saskaņā ar 1. punktu Kanādas kompetentā iestāde izpauž tādas personas PDR datus, kura ir dalībvalsts pilsonis, Kanāda nodrošina, ka Kanādas kompetentā iestāde pēc iespējas drīzāk paziņo šīs dalībvalsts iestādēm par datu izpaušanu. Kanāda izsniedz šādu paziņojumu saskaņā ar nolīgumiem vai pienācīgi ņemot vērā pasākumus par tiesībaizsardzību vai informācijas apmaiņu starp Kanādu un attiecīgo dalībvalsti. 3. Pārsūtot analītisku informāciju, kurā ietverti saskaņā ar šo nolīgumu iegūti PDR dati, ievēro šajā pantā noteiktos aizsardzības pasākumus, ko piemēro PDR datiem. 20. pants Pārsūtīšanas veids Puses nodrošina, ka gaisa pārvadātāji pārsūta PDR datus Kanādas kompetentajai iestādei, vienīgi pamatojoties uz pārsūtīšanas metodi (push metode) un saskaņā ar šādām procedūrām, kas jāievēro gaisa pārvadātājiem: (a) PDR datu elektroniska pārsūtīšana saskaņā ar Kanādas kompetentās iestādes tehniskajām prasībām vai tehniskas kļūmes gadījumā, izmantojot jebkuru citu piemērotu līdzekli, nodrošinot atbilstīgu datu drošības līmeni, (b) PDR datu pārsūtīšana, izmantojot savstarpēji atzītu ziņojumapmaiņas formātu; (c) PDR datu pārsūtīšana drošā veidā, izmantojot kopīgus protokolus, kurus pieprasa Kanādas kompetentā iestāde. 21. pants Datu pārsūtīšanas biežums 1. Kanāda nodrošina, ka Kanādas kompetentā iestāde pieprasa gaisa pārvadātājam pārsūtīt PDR datus, (a) agrākais, 72 stundas pirms paredzamā izlidošanas laika, un (b) maksimums piecas reizes attiecībā uz konkrētu lidojumu. 2. Kanāda nodrošina, ka Kanādas kompetentā iestāde paziņo gaisa pārvadātājiem noteiktos laikus datu pārsūtīšanai. 3. Īpašos gadījumos, ja tiek norādīts, ka ir nepieciešama papildu piekļuve, lai reaģētu uz konkrētiem draudiem saistībā ar 3. pantā aprakstīto darbības jomu, Kanādas kompetentā iestāde var pieprasīt gaisa pārvadātājam sniegt PDR datus pirms plānotajām pārsūtīšanas reizēm, starp tām vai pēc tām. Izmantojot šīs tiesības, Kanāda rīkojas saprātīgi un samērīgi un izmanto 20. pantā aprakstīto datu pārsūtīšanas metodi. Īstenošanas un nobeiguma noteikumi 22. pants PDR dati, kas saņemti pirms šā nolīguma stāšanās spēkā Kanāda piemēro šā nolīguma nosacījumus visiem PDR datiem, kas ir tās rīcībā šā nolīguma spēkā stāšanās brīdī. 23. pants Savstarpības princips 1. Ja Eiropas Savienība ievieš PDR datu apstrādes režīmu Eiropas Savienībai, Puses apspriežas, lai noteiktu, vai šis nolīgums būtu jāgroza nolūkā nodrošināt pilnīgu savstarpību. 2. Kanāda un ES iestādes sadarbojas, lai nodrošinātu saskaņotību starp to attiecīgajiem PDR datu apstrādes režīmiem tā, lai vēl vairāk stiprinātu Kanādas, ES dalībvalstu un citu valstu pilsoņu drošību. 24. pants Atkāpju neesamība Šo nolīgumu neinterpretē kā tādu, lai atkāptos no savstarpējās palīdzības instrumentā paredzētā pienākuma starp Kanādu un ES dalībvalstīm vai trešām valstīm, lai iesniegtu palīdzības pieprasījumu vai atbildētu uz to 25. pants Strīdu izšķiršana un apturēšana 1. Puses risina visas domstarpības, kas rodas, interpretējot, piemērojot vai īstenojot šo nolīgumu ar diplomātisko kanālu starpniecību ar mērķi panākt savstarpēji pieņemamu risinājumu, tostarp sniedzot iespēju katrai no Pusēm to izpildīt saprātīgā laikposmā. 2. Ja Puses strīdu nespēj atrisināt, katra Puse var apturēt šā nolīguma piemērošanu, par to rakstiski paziņojot otrai Pusei ar diplomātisko kanālu starpniecību. Apturēšana stājas spēkā pēc 120 dienām no attiecīgā paziņojuma dienas, ja vien Puses kopīgi nenolemj citādi. 3. Puse, kas aptur šā nolīguma piemērošanu, apturēšanu pārtrauc, tiklīdz attiecīgais strīds ir atrisināt abām Pusēm pieņemamā veidā. Apturētāja Puse rakstiski paziņo otrai Pusei datumu, no kura tiks atsākta nolīguma piemērošana. 4. Kanāda šā nolīguma nosacījumus turpina piemērot visiem PDR datiem, kas iegūti, pirms šā nolīguma darbība ir apturēta. 26. pants Apspriešanās, pārskatīšana un grozījumi 1. Puses informē viena otru par visiem pasākumiem, kas jāīsteno un kuri var ietekmēt šo nolīgumu. 2. Puses kopīgi pārskata šā nolīguma īstenošanu vienu gadu pēc tā spēkā stāšanās dienas un pēc tam regulāri un papildus, ja to pieprasa kāda no Pusēm un par to kopīgi nolemts. 3. Puses kopīgi izvērtē šo nolīgumu četrus gadus pēc tā spēkā stāšanās dienas. 4. Puses iepriekš vienojas par tā pārskatīšanas veidiem un paziņo viena otrai savu attiecīgo darba grupu sastāvu. Pārskatīšanas nolūkā Eiropas Savienību pārstāv Eiropas Komisija. Darba grupās piedalās attiecīgie eksperti datu aizsardzības un tiesībaizsardzības jautājumā. Ievērojot spēkā esošos tiesību aktus, katram pārskatīšanas grupas dalībniekam jāievēro apspriežu konfidencialitāte un jāiziet attiecīga drošības pārbaude. Pārskatīšanas nolūkā Kanāda nodrošina piekļuvi attiecīgajiem dokumentiem, sistēmām un darbiniekiem. 5. Pēc kopīgās pārskatīšanas Eiropas Komisija iesniedz ziņojumu Eiropas Parlamentam un Eiropas Savienības Padomei. Kanādai sniedz iespēju iesniegt rakstiskus komentārus, kurus pievieno minētajam ziņojumam. 6. Puse, kas ierosina izdarīt grozījumu šajā nolīgumā, dara to rakstiski. 27. pants Nolīguma darbības izbeigšana 1. Katra Puse var izbeigt šā nolīguma darbību jebkurā laikā, par to brīdinot otru Pusi ar diplomātisko kanālu starpniecību par savu nodomu. Šā nolīguma darbība tiek izbeigta 120 dienas pēc paziņojuma saņemšanas no otrās Puses. 2. Kanāda šā nolīguma nosacījumus turpina piemērot visiem PDR datiem, kas iegūti, pirms šā nolīguma darbība ir izbeigta. 28. pants Ilgums 1. Ievērojot 2. punktu, šis nolīgums ir spēkā septiņus gadus no tā spēkā stāšanās dienas. 2. Ik pēc septiņiem gadiem nolīgumu automātiski atjauno vēl uz septiņiem gadiem, ja vien kāda no Pusēm nav paziņojusi otrai Pusei, ka tā neplāno atjaunot nolīgumu. Puse paziņo otrai Pusei rakstveidā ar diplomātisko kanālu starpniecību vismaz sešus mēnešus pirms septiņu gadu perioda iztecēšanas. 3. Kanāda šā nolīguma nosacījumus turpina piemērot visiem PDR datiem, kas iegūti, pirms šā nolīguma darbība ir izbeigta. 29. pants Teritoriālā piemērošana 1. Ievērojot 2. un 4. punktu, šo nolīgumu piemēro teritorijā, kurā piemēro Līgumu par Eiropas Savienību un Līgumu par Eiropas Savienības darbību, un Kanādas teritorijā. 2. Uz Dānijas, Apvienotās Karalistes vai Īrijas teritoriju šis nolīgums attieksies tikai tad, ja Eiropas Savienība ar Eiropas Komisijas starpniecību par to paziņo Kanādai. 3. Ja Eiropas Savienība ar Eiropas Komisijas starpniecību paziņo Kanādai, pirms šis nolīgums ir stājies spēkā, ka tas attieksies uz Dānijas, Apvienotās Karalistes vai Īrijas teritoriju, šo nolīgumu piemēro attiecīgās valsts teritorijai no tās pašas dienas, no kuras to piemēro citām Eiropas Savienības dalībvalstīm. 4. Ja Eiropas Savienība ar Eiropas Komisijas starpniecību paziņo Kanādai pēc tam, kad šis nolīgums ir stājies spēkā, ka tas attiecas uz Dānijas, Apvienotās Karalistes vai Īrijas teritoriju, šo nolīgumu piemēro attiecīgās valsts teritorijai pēc piecām dienām pēc paziņojuma datuma. 30. pants Nobeiguma noteikumi 1. Katra Puse rakstiski paziņo otrai Pusei, kad tā ir pabeigusi procedūras, kas vajadzīgas, lai šis nolīgums stātos spēkā. Šis nolīgums stājas spēkā datumā, kad tiek sniegts otrs no šiem paziņojumiem. 2. Kanāda pirms nolīguma stāšanās spēkā paziņos Eiropas Komisijai ar diplomātisko kanālu starpniecību par to, kas ir turpmākās iestādes: (a) Kanādas kompetentā iestāde, kas minēta 2. panta 1. punkta d) apakšpunktā; un (b) neatkarīgā valsts iestāde un iestāde, kas izveidota ar administratīviem līdzekļiem, kā minēts 10. pantā un 14. panta 1. punktā. Kanāda nekavējoties ziņo par jebkādām izmaiņām šajā informācijā. 3. Eiropas Savienība 2. punktā minēto informāciju publicē Eiropas Savienības Oficiālajā Vēstnesī. 4. Šis nolīgums aizstāj iepriekšējas vienošanās par iepriekšējas informācijas par pasažieriem un PDR datu apstrādi, tostarp 2006. gada 22. marta nolīgumu starp Kanādas valdību un Eiropas Kopienu par iepriekšējas pasažieru informācijas un pasažieru vārdu reģistra datiem. Sagatavots divos eksemplāros [vieta] [datums] angļu un franču valodā. Šo nolīgumu sagatavo arī bulgāru, čehu, dāņu, grieķu, holandiešu, igauņu, itāļu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu un zviedru valodā. Pēc Pušu apstiprināšanas, apmainoties ar notām, nolīguma redakciju katrā valodā uzskata par vienlīdz autentisku. Ja starp valodu redakcijām ir atšķirības, par noteicošo uzskata angļu un franču valodas redakciju. KANĀDAS VĀRDĀ ………………………………………….. EIROPAS SAVIENĪBAS VĀRDĀ ………………………………………….. PIELIKUMS Pasažieru datu reģistra datu elementi 1. PDR ieraksta norādītājs 2. Rezervēšanas / biļetes izdošanas datums 3. Paredzētā ceļojuma datums(-i) 4. Vārds(-i), uzvārds(-i) 5. Pieejamā informācija par bieži lidojošu personu un par piešķirtajām privilēģijām (t.i., brīvas biļetes, pārcelšana uz labāku klasi, utt.) 6. Citi vārdi, uzvārdi PDR, tostarp ceļotāju skaits PDR 7. Visa pieejamā kontaktinformācija (tostarp darījuma veicēja informācija) 8. Visa pieejamā maksāšanas / rēķinu informācija (bet ne tāda cita informācija par darījumu, kas saistīta ar kredītkarti vai kontu, bet nav saistīta ar ceļojuma darījumu) 9. Informācija par konkrētajam PDR atbilstošā ceļojuma maršrutu 10. Ceļojuma birojs / ceļojuma aģents 11. Informācija par kopīgu kodu izmantošanu 12. Informācija par atdalītajām rezervācijām 13. Pasažiera lidojumu statuss (tostarp apstiprinājumi un reģistrācijas statuss) 14. Dati par biļetes izdošanu, tostarp biļetes numurs, vienvirziena biļetes un automatizēts biļetes cenas piedāvājums 15. Visa informācija par bagāžu 16. Informācija par sēdvietu, tostarp sēdvietas numurs 17. Vispārējas piezīmes, tostarp cita papildu informācija (Other Supplementary Information – OSI), īpaša dienesta informācija (Special Service Information – SSI) un īpaša dienesta pieprasījuma (Special Service Request – SSR) informācija 18. Jebkādas iepriekšējas informācijas par pasažieriem dati par rezervācijas mērķiem 19. Visas vēsturiskas izmaiņas PDR datos, kas uzskaitīti no 1. līdz 18. punktam. [1] OV L 82, 21.3.2006., 15. lpp. [2] OV L 91, 29.3.2006., 49. lpp. [3] OV L 81E, 15.3.2011., 70. lpp. [4] OV L 74E, 13.3.2012., 8. lpp. [5] COM(2010) 492 galīgā redakcija, 21.9.2010.